عنوان:	
"استحصالی ٹیکسیشن کا خاتمہ -زکوٰۃ پرمبنی نظام -سب کے لیےانصاف 'معاشی ترقی اور فلاح "																									پاکستان کا موجودہ ٹیکس سسٹم  پیچیدہ،غیرمتوازن اور معاشی عدم مساوات کو بڑھا نے والا ڈھانچہ بن چکا ہے ۔ ریاستی مالیات کےنظریے کے مطابق ٹیکس حکومت کی بنیادی آمدن بن چکا ہے ،مگر بدقسمتی سے پاکستان میں یہ آمدنی عوام کی فلاح کی بجائے سودی قرضوں کی ادائیگی ،انتظامی اخراجات اور نوکر شاہی کے بے لگام بجٹ  میں جذب ہوتی جا رہی ہے نتیجتًا ٹیکس کا بوجھ امیر کے بجائے غریب اور متوسط طبقے پر منتقل ہو گیا ہے۔ معاشی ما ہرین اسےRegressive Taxation Structure  کہتے ہیں ،یعنی ایسا  ٹیکس سسٹم جو کم آمدنی والوں پر زیادہ بوجھ ڈالتا ہے ۔پاکستان میں کل ٹیکسوں کا تقریبا 70 سے 75  %حصہ ان ڈائریکٹ ٹیکسز پر مشتمل ہے۔ جس میں سیلز ٹیکس ،جی ایس ٹی ،پیٹرولیم لیوی ،بجلی اور گیس پر ٹیکس ، درآمدات پر ڈیوٹیز شامل ہیں ۔
بین الاقوامی مالیاتی اداروں جیسےIMF  اور ADBنےبھی کئی بار اس بات کی نشاندہی کی ہے کہ پاکستان کا ٹیکس سسٹم نہ صرف غیر منصفانہ ہے بلکہ معاشی ترقی کے لیے رکاوٹ بھی ہے  ) IMF Report2023:Economic Survey of Pakistan, )  یہ ٹیکس وہی عوام ادا کرتی ہے جو پہلے ہی غربت ،بے روزگاری اور مہنگائی سے متاثر ہے ۔عالمی بینک کے مطابق پاکستان کی تقریبا 40 %آبادی غربت یا غربت کے کنارے پرزندگی گزار رہی ہے(World Bank ,2023 )۔
اکنامکس کی اصطلاح میں ٹیکس وہ واجبی ادائیگی ہے جو ریاست اپنے شہریوں سے معاشرتی، انتظامی اور ترقیاتی ضروریات پورا کرنے کے لیے وصول کرتی ہے۔ ٹیکس دو طرح کا ہوتا ہے۔ ایک ڈائریکٹ ٹیکس جو کہ آمدنی، منا  فع ،جائیداد اور ویلتھ پر ہوتا ہے، یہ ٹیکس  امیر طبقہ ادا کرتا ہے۔ دوسرا ان ڈائریکٹ ٹیکس جوروزمرہ کی ضروریات پر لگتا ہے اور یہ امیر اور غریب دونوں پریکساں لگتا ہے اور اس میں غریب انسان پوری طرح پس جاتا ہے ۔اس طرح کہ غریب کو تو ہر صورتحال میں ٹیکس ادا کرنا پڑتا ہے جبکہ امیر آدمی جو ہے وہ مختلف ذرائع استعمال کر کے ٹیکسز سے بچ نکلتا ہے،مثلًاNGOs  بنا کر کیونکہ  وہ یہ ظاہر کرتا ہے کہ وہ اپنا پیسہ غریب عوام پر خرچ کر رہا ہے یا پھر مہنگے وکیل رکھ کر یا پھر اپنی بلیک منی کو وائٹ منی کر دیتا ہے ان سب چیزوں کے ذریعے وہ ٹیکسز سے بچ نکلتا ہے لیکن ایک غریب آدمی کو ہر حال میں ٹیکس ادا کرنا پڑتا ہے۔
 نتیجہ یہ ہوتاہے کہ ظالمانہ ٹیکس کی وجہ سے غریب آدمی مزید غربت کی طرف چلا جا تا ہے ۔اس کی وجہ یہ ہے کہ اگروہ ایک صابن یا ایک ٹافی بھی خریدتا ہے تو اسے اس پر بھی ٹیکس ادا کرنا پڑتا ہے اور گورنمنٹ کا لگایا ہوا یہ ان ڈائریکٹ ٹیکس مہنگائی میں اضافہ کرتا ہے۔ اس طرح جب خریداری کم ہوتی ہے تو فیکٹری میں سٹور کیے ہوۓ مال کا ضیا ہوتا ہے، جس کی وجہ سے ایک سرمایہ کار بھی پریشان ہو کر رہ جاتا ہے۔ مہنگائی اور ملازمت کا نہ ہونا    دونوں کا آپس میں ایک تعلق ہے، وہ اس طرح کہ جب مہنگائی ہوتی ہے تو ہر چیز کی خریداری کم ہو جاتی ہے۔ جس کی وجہ سے کوئی بھی فیلڈ اپنے ورکرز کو تنخواہ نہیں دے سکتی اور ایسی صورتحال میں کوئی بھی فیلڈ یا کمپنی وہ مزید ورکرز رکھنا بھی نہیں چاہتی، جس کے نتیجے میں پڑھے لکھے انسان بیکار پھرتےرہتے ہیں۔ ان سب چیزوں کا سبب ناجائز ٹیکس ہے جس کے لیے ظالمانہ ٹیکس کی اصطلاح استعمال کرنا کوئی غلط نہیں ہوگا۔
ان ڈائریکٹ ٹیکس لگانے کا سب سے بڑا سبب سود ہے۔ پاکستان کے بجٹ کا 50 %حصہ قرضوں کے سود میں چلا جاتا ہے ،بینک  ایک ہاتھ سے پیسہ لیتا ہے دوسرے ہاتھ سےسود دیتا ہے اس طرح قرض کی شرح دن بدن بڑھتی جا رہی ہے اس صورتحال میں بینک مزید نوٹ چھاپتا ہے تو کرنسی کی ویلیو گر جاتی ہے ،کیونکہ بینک ایسا  پیسہ بناتا ہےجو کہ خلا میں ہے جس کا کوئی وجودنہیں ہے۔ اس خلا کو پورا کرنے کے لیے حکومت مزید بنیادی ضروریات پر ٹیکس لگاتی ہے، یہ ظلم کا سلسلہ بڑھتا چلا جاتا ہے۔ پھر جب غریب عوام مجبورًا اپنے پیٹ کی خاطر ٹیکس ادا کرتی ہے،تو وہ ٹیکسوں کازیادہ حصہ پروٹوکول ،سرکاری مراعات، کرپشن اور غیر ضروری اخراجات پر خرچ ہوتا ہے۔ نتیجتًا عوام کے پاس حکومت کو دینے کے لیے ٹیکس ہیں مگر حکومت کے پاس عوام کو دینے کے لیے کچھ بھی نہیں ۔
اب سوال یہ ہے کہ پاکستان کی معاشی حالت کیسے بہتر ہو سکتی ہے؟ اور کس طرح سود سے پاک معاشرہ قائم ہو سکتا ہے؟ کیا اس کےمتبادل کوئی اور نظام ہے جس کے ذریعے معاشی ترقی ممکن ہو ؟
جی ہاں، استحصالی ٹیکسیشن کےخاتمے کا بہترین اور منصفانہ متبادل نظام زکوٰۃ، عشر، مال فے،مال غنیمت ہے۔زکوٰۃ کا لفظی معنی پاک ہونا یا پاک کرنا ،بڑھوتری اور نشو ونما ہے زکوٰۃ کو زکوٰۃ اس لیے کہتے ہیں ،کہ اس کے ذریعے سے باقی ماندہ مال پاک ہو جاتا ہے اور اس میں برکت ہو تی ہے۔ زکوٰۃ کے لیے مال کانصاب کو پہنچ جانا اور اس پر ایک سال کا گزر جانا شرط ہے ۔زکوٰۃ سن دو ہجری میں غزوہ بدر کے بعد فرض ہوئی۔ یہ ارکان اسلام کا تیسرا بڑا رکن ہے اور یہ صاحب ِنصاب پر فرض عین ہے ۔یہ سونا ،چاندی ،رقم ، مال تجارت اور چند قسم کے جانور جیسے گائے، بھینس، اونٹ ،بکری ،بھیڑ وغیرہ پر واجب ہے۔ فصلوں  پر زکوٰۃ فرض ہوتی ہے جبکہ سبزیوں پر نہیں ہوتی ۔
سونے کا نصاب ساڑھے سات تولے یا 20 دینار ہے اور اس پرسال گزر جانے کے بعداس میں سے ڈھائی% یعنی 40 واں حصہ زکوٰۃ ادا کرنی ہو تی ہے ،چاندی کا  نصاب ساڑھے باون تولے یا 200 درہم ہے ،اس پر سال گزر جانے کے بعد اس میں سے ڈھائی %یا 40 واں حصہ زکوٰۃ ادا کرنی ہوتی ہے جو کہ تقریًبا    پانچ درہم بنتے ہیں ۔زکوٰۃ ادا کرنے والا  زکوٰۃ میں بالکل وہی چیز بھی دے سکتا ہے یا پھر اس چیزکی بجاۓقیمت بھیادا کر سکتا ہے۔ اسی طرح جانوروںکانصاب بھی مقررہے۔اگر اونٹ کم از کم پانچ ہوں،گائے بھینس کم از کم  تیس  ،بھیڑ بکریاں چالیس ہوں تو ان پر زکوٰۃ دینا واجب ہے ۔باغات اور فصلوں کی زکوٰۃ کا نام عشر ہوتا ہے ان کے لیے دو شرطیں ہیں پہلی شرط یہ  ہےکہ فصل جب پانچ وسق کو پہنچ جائے اوردوسری شرط یہ ہے کہ کٹائی کا وقت ہو  ۔ فصلیں دو قسم کی ہوتی ہیں ،ایک وہ جو بارش کے پانی سے سیراب ہوتی ہیں ان پر عشر ہے یعنی دسواں حصہ زکوۃ ہے، اور  دوسری وہ فصلیں جوکنویں  یاٹیوب ویل اور مصنوعی پانی سے تیار کی جاتی ہیں ان پر نصف عشر ہوتا ہےیعنی بیسواں حصہ ۔
زکوۃ کن لوگوں کو دینی چاہیے ۔ اللہ تعالیٰ نے قرآن مجیدمیں ارشاد فرمایا:
اردو ترجمہ:
"صدقے تو صرف فقیروں کے لیے، اور مسکینوں کے لیے، اور ان کارکنوں کے لیے جو صدقات (کے انتظام) پر مقرر ہوں، اور اُن لوگوں کے لیے جن کی تالیفِ قلب مقصود ہو، اور گردنوں (یعنی غلاموں کو آزاد کرانے) کے لیے، اور قرض داروں کے لیے، اور اللہ کی راہ میں (خرچ کرنے) کے لیے، اور مسافر کے لیے ہیں۔ یہ اللہ کی طرف سے مقرر کردہ فریضہ ہے، اور اللہ سب کچھ جاننے والا، حکمت والا ہے۔"(القرآن60:9)۔
اللہ تعالی نے قرآن مجید میں بار بار زکوٰۃ ادا کرنے کا حکم دیا ہے قران مجید میں تقریبًا اجتماعی طور پر 32 دفعہ زکوۃ کا ذکرآیا ہے قرآن مجید میں ارشاد ہے                  :
 اردو ترجمہ: 
"ان کے مالوں سے زکوۃ لے لو تاکہ تم اس کے ذریعے ان کے مالوںکوپاک اورپاکیزہ کر دو"                               (القرآن103:9)۔
اسلام میں زکوٰۃ کا مقصد دولت کا بہاؤاورمعاشرتی فلاح ہے ۔زکوۃ کے ذریعے دولت چند ہاتھوں میں اکٹھی ہو کر نہیں رہ جاتی ،بلکہ امیر کے مال کا ایک حصہ لازمی طور پر غریب تک پہنچ جاتا ہے۔ زکوٰۃ محض عبادت ہی نہیں، بلکہ ایک معاشی فلسفہ بھی ہے۔ اسلام میں زکوٰۃ ریاست کا مالیاتی ڈھانچہ ہے، یہ نظام نہ صرف مذہبی دستور ہے بلکہ معاشی اعتبار سے زیادہ پائیدار بھی ہے کیونکہ اس کے ذریعے معاشرتی ترقی لازم و ملزوم ہے ۔جس ملک کے لوگوں کا معیارِزندگی بلند ہو، روزگار میں اضافہ ہو ،پیداوار بڑھے ، صحت اور تعلیم بہتر ہو تو کہا جاتا ہے، یہ ملک ترقی یافتہ ہے ۔
اسلامی معاشیات میں معاشی ترقی کا مقصد صرف دنیاوی فائدہ نہیں بلکہ انسانیت کی فلاح ،عدل و انصاف ،غربت کا خاتمہ اور دولت کی منصفانہ تقسیم شامل ہے۔ معاشی ترقی کے بنیادی عوامل میں تنظیم و انتظام ،ٹیکنالوجی ،مزدوری ، افرادی قوت ،قدرتی وسائل اور سرمایہ شامل ہے ۔یہ تمام عوامل مل کر کسی بھی ملک کی پیداوار اور آمدنی بڑھاتے ہیں جس سے معاشی ترقی ہوتی ہے۔ زکوٰۃ اور معاشی ترقی میں ایک  مضبوط تعلق پایا جاتاہے یعنی جتنی زیادہ زکوٰۃجمع اور تقسیم  ہوگی ،غربت اتنی ہی کم ہوگی ،کھپت بڑھے گی ،سرمایہ کاری بڑھے گی ،مجموعی طلب بڑھے گی، تویہی عوامل معاشی ترقی کو تیز اور مستحکم بناتے ہیں ۔تحقیق کے مطابق   زکوٰۃ میں 1  %اضافہ معاشی ترقی کو نمایاں طور پر بڑھا دیتا ہے ۔ انڈونیشیا ،ملائیشیا،سنگاپور تینوں ممالک میں 2003 سے 2020 تک زکوٰۃنے معاشی ترقی میں مثبت کردار ادا کیا، اس لیے زکوٰۃ کو مالیاتی  پالیسی کا حصہ ہونا چاہیے جیسے کہ آج ٹیکس ہے ۔
اگر ہم چاہتے ہیں پاکستان کا مالیاتی نظام درست ہو جائے تو ہمیں درج ذیل اقدامات اٹھانے ہوں گے، اول یہ کہ ہر صاحبِ نصاب کو سال گزر جانے کے بعد ایمانداری سے زکوٰۃ ادا کرنا ہوگی ،اگر پاکستان میں ہر صاحب ِ نصاب درست طریقے سے زکوٰۃ ادا کرے گا تو ماہرین کے مطابق پاکستان میں زکوٰۃ کا سالانہ حجم 800 سے  1000ارب روپے ہے جبکہ پاکستان کی غربت دور کرنے کے لیے سالانہ ضرورت400 ارب روپے ہے ۔اس کا مطلب یہ ہے کہ زکوٰۃ سے پاکستان کی 50 سے 60 %غربت صرف چند برسوں میں ختم ہو سکتی ہے۔ یہ حساب صرف ٹاپ 10 % امیر لوگوں کی زکوٰۃ کاہے۔ اگر کارپوریٹ زکوٰۃ ،بینک زکوٰۃ ،گولڈ زکوٰۃ ، سٹاک مارکیٹ زکوٰۃ،رئیل اسٹیٹ زکوٰۃ ،بیرون ملک پاکستانیوں کی زکوٰۃ کو بھی شامل کر لیا جائے تو یہ رقم 3 گنا بڑھ جاتی ہے اور غربت مکمل طور پر ختم ہو سکتی ہے ۔
تاریخ گواہ ہے کہ خود رسول اللہ صلی اللہ علیہ وسلم کے زمانے میں زکوٰۃ جمع کی گئی اور اس کو غریبوں تک پہنچایا گیا اور آپﷺ کے بعد بھی جب حضرت ابوبکر صدیق رضی اللہ عنہ کے دور میں لوگوں نے زکوٰۃ دینے سے منع کیا تو آپ نے ان کے خلاف آواز بلند کی ۔اور یہ بات بھی عیاں ہے کہ کسی بھی ملک کو چلانے کے لیے زکوٰۃ لازم و ملزوم ہے۔اگر ملک میں زکوٰۃ کا نظام رائج ہوگا تو حکومت کو ٹیکس لگانے کی ضرورت ہی پیش نہیں آئے گی ۔زکوٰۃ ریاست کے امور چلانے میں اہم کردار ادا کرتی ہے۔ اس لیے پاکستان کی حکومت کو چاہیے کہ وہ ظالمانہ ٹیکس ختم کریں ۔غریب پر پڑنے والے ان ڈائریکٹ ٹیکسز کو بتدریج کم کیا جائے۔ زکوٰۃ کو قومی مالیاتی نظام کا حصہ بنایا جائے ۔مرکزی زکوٰۃ اتھارٹی قائم ہو جہاں ڈیجیٹل نظام کے ذریعے شفافیت یقینی ہو۔ سودی نظام کا خاتمہ کیا جائے کیونکہ سود حکومت کو مجبور کرتا ہے کہ وہ مزید ٹیکس لگائے ۔امیر طبقے کی ویلتھ ڈاکومنٹیشن ممکن بنائی جائے اور دولت چھپائی نہ کی جائے۔ ظالمانہ ٹیکس کے مقابلے میں اسلام کا مالیاتی فلسفہ -خصوصاً زکوٰۃ- ایک منصفانہ، پائیداراور فلاحی ماڈل فراہم کرتا ہے ۔اگر پاکستان ٹیکس پرمبنی ظلم کی معیشت سے نکل کر زکوٰۃپر مبنی عدل کی معیشت پر چل پڑے تو غربت ختم ہو سکتی ہے۔ مہنگائی میں کمی آ سکتی ہے اورریاست فلا ح پا سکتی ہے ۔دولت گردش میں آئے گی۔ نتیجتاً      پاکستان کی معاشی بحالی کا راستہ استحصالی ٹیکسیشن نہیں بلکہ زکوۃ پر مبنی اسلامی اقتصادی نظام ہوگا  جسے ہر حال میں نافذ کرنا چاہیے۔                                                                                                                                                                                                                                                                                                (ازقلم یمنٰی قہار)



